CELEX: 32021D1992
Language: lv
Date: 2021-11-15 00:00:00
Title: Komisijas Īstenošanas lēmums (ES) 2021/1992 (2021. gada 15. novembris) par saskaņotajiem rotaļlietu standartiem, kas izstrādāti Eiropas Parlamenta un Padomes Direktīvas 2009/48/EK īstenošanas vajadzībām

16.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 405/14
               
            
         KOMISIJAS ĪSTENOŠANAS LĒMUMS (ES) 2021/1992
         (2021. gada 15. novembris)
         par saskaņotajiem rotaļlietu standartiem, kas izstrādāti Eiropas Parlamenta un Padomes Direktīvas 2009/48/EK īstenošanas vajadzībām
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2009/48/EK (2) 13. pantu rotaļlietas, kas atbilst tiem saskaņotajiem standartiem vai to daļām, uz kuriem atsauces ir publicētas Eiropas Savienības Oficiālajā Vēstnesī, jāprezumē par atbilstīgām minētajos standartos vai to daļās norādītajām prasībām, kā noteikts Direktīvas 2009/48/EK 10. pantā un minētās direktīvas II pielikumā.
                  
               
                     (2)
                  
                  
                     Direktīvas 2009/48/EK II pielikuma I daļā ir noteiktas īpašas prasības attiecībā uz fizikālajām un mehāniskajām īpašībām (tostarp noteikumi, kuru mērķis ir nodrošināt, ka rotaļlietas tiek ražotas tā, lai neradītu apdegumus, applaucējumus vai citas fiziskas traumas) un tās II pielikuma II daļā – īpašas prasības, lai nodrošinātu augstu rotaļlietu drošuma līmeni attiecībā uz uzliesmošanas bīstamību. Direktīvas 2009/48/EK II pielikuma III daļā ir noteiktas arī īpašas prasības, kuru mērķis ir novērst apdraudējumu cilvēka veselībai, kas varētu rasties, nonākot saskarē ar ķīmiskām vielām vai maisījumiem, no kuriem rotaļlietas sastāv vai kurus tās satur. Turklāt Direktīvas 2009/48/EK 10. panta 2. punktā ir noteikta vispārējā drošuma prasība, 11. panta 2. punktā ir noteiktas prasības brīdinājumiem uz rotaļlietām un V pielikumā ir paredzēti brīdinājumi par rotaļlietām, tostarp īpašs brīdinājums par ķīmiskām rotaļlietām.
                  
               
                     (3)
                  
                  
                     Ar 2009. gada 9. jūlija vēstuli M/445 (3) Komisija lūdza Eiropas Standartizācijas komiteju (CEN) un Eiropas Elektrotehnikas standartizācijas komiteju (Cenelec) Direktīvas 2009/48/EK īstenošanas vajadzībām izstrādāt jaunus un pārskatīt spēkā esošos saskaņotos standartus.
                  
               
                     (4)
                  
                  
                     Pamatojoties uz 2009. gada 9. jūlija pieprasījumu M/445, CEN pārskatīja saskaņoto standartu EN 71-2:2011+A1:2014 “Rotaļlietu drošums. 2. daļa: Uzliesmojamība”, uz kuru atsauce publicēta ar Komisijas Īstenošanas lēmumu (ES) 2021/867 (4). Rezultātā tika pieņemts saskaņotais standarts EN 71-2:2020.
                  
               
                     (5)
                  
                  
                     Saskaņotais standarts EN 71-2:2020 ir skaidrāks un precīzāks nekā tā priekštecis EN 71-2:2011+A1:2014. Tas aptver šādus aspektus: papildu definīcijas, tādējādi labāk raksturojot, uz kurām rotaļlietām attiecas standarta specifikācijas; skaidrāku un precīzāku formulējumu; jaunas specifikācijas rotaļu masku kostīmiem, kuri satur vaļīgu pildījumu; papildu specifikācijas pirms testēšanas mazgāt vai iztīrīt rotaļu masku kostīmus (vai to nedarīt); specifikācijas rotaļlietu mazāku daļu testēšanai, tās apvienojot, kā arī pildījumu, apdares un rotājumu testēšanai; ilustratīvi masku rotaļlietu (piemēram, sejas masku vai aizsargķiveru) un rotaļu masku kostīmu piemēri un indikācijas par to, kā tās pārbaudīt; plūsmkartes, kurās parādīts, kā iegūt testa paraugus no rotaļu masku kostīmiem.
                  
               
                     (6)
                  
                  
                     Pamatojoties uz 2009. gada 9. jūlija pieprasījumu M/445, CEN pārskatīja saskaņoto standartu EN 71-3:2019 “Rotaļlietu drošums. 3. daļa: Noteiktu elementu migrācija”, uz kuru atsauce publicēta ar Īstenošanas lēmumu (ES) 2021/867. Rezultātā tika pieņemts saskaņotais standarts EN 71-3:2019+A1:2021.
                  
               
                     (7)
                  
                  
                     Saskaņotais standarts EN 71-3:2019+A1:2021 attiecībā uz rotaļlietu elementiem atjaunina juridisko robežvērtību sarakstu, kas ņemts no Direktīvas 2009/48/EK. Atjauninājums attiecas uz alumīniju, kuram stingrākas robežvērtības bija jāpiemēro no 2021. gada 20. maija (5). Tas attiecas arī uz hromu-VI, kuram iepriekšējā robežvērtība tika svītrota. Matemātiskā formula, lai aprēķinātu rotaļlietas parauga hroma-VI migrāciju, ir pielāgota testa procedūrai. Visas pārējās izmaiņas ir redakcionālas.
                  
               
                     (8)
                  
                  
                     Pamatojoties uz 2009. gada 9. jūlija pieprasījumu M/445, CEN turpmāk pārskatīja saskaņoto standartu EN 71-4:2013 “Rotaļlietu drošums. 4. daļa: Eksperimentu komplekti ķīmiskiem un līdzīgiem izmēģinājumiem”, uz kuru atsauce publicēta ar Komisijas Īstenošanas lēmumu (ES) 2021/867. Rezultātā tika pieņemts saskaņotais standarts EN 71-4:2020.
                  
               
                     (9)
                  
                  
                     Pateicoties diezgan daudzām redakcionālām izmaiņām saskaņotais standarts EN 71-4:2020 ir skaidrāks nekā tā priekštecis EN 71-4:2013. Turklāt daudz plašāk un konsekventāk ir izmantotas Eiropas Parlamenta un Padomes Regulas (EK) Nr. 1272/2008 (6) piktogrammas un signālvārdi. Turklāt bērniem drošu konteineru specifikācijas tagad balstās uz CEN pārņemtu starptautisku standartu. Dažiem eksperimentālajiem komplektiem tagad ir nepieciešama acu aizsardzība. Visbeidzot, ir iekļauti sīkāki paskaidrojumi par specifikāciju pamatojumu.
                  
               
                     (10)
                  
                  
                     Pamatojoties uz 2009. gada 9. jūlija pieprasījumu M/445, CEN pārskatīja saskaņoto standartu EN 71-13:2014 “Rotaļlietu drošums. 13. daļa: Ožas trenēšanas galda spēles, degustācijas galda spēles, kosmētikas komplekti un degustācijas komplekti”, uz kuru atsauce publicēta ar Komisijas Īstenošanas lēmumu (ES) 2021/867. Rezultātā tika pieņemts saskaņotais standarts EN 71-13:2021.
                  
               
                     (11)
                  
                  
                     Saskaņotā standarta EN 71-13:2021 specifikācijas ir skaidrāk saistītas ar Direktīvas 2009/48/EK prasībām. Konkrētāk, specifikācijas, kas saistītas ar īpašiem brīdinājumiem un norādēm, kuras izklāstītas Direktīvas 2009/48/EK V pielikuma B daļā, ir paplašinātas un skaidrāk attiecas uz ožas galda spēlēm, kosmētikas komplektiem un degustācijas spēlēm, kas satur noteiktas alergēnas smaržvielas. Turklāt specifikācijas attiecībā uz bērniem nepieejamiem konteineriem attiecīgajās spēlēs un komplektos tagad ir balstītas uz starptautisku standartu, proti, EN ISO 8317:2015 Bērniem nepieejamu iepakojumu prasības un testēšanas procedūras. Testēšanas metode EN ISO 8317:2015 aizstāj iepriekšējo testēšanas metodi, kas izklāstīta standartā EN 71-13:2014. Visbeidzot, ir atjauninātas atsauces uz Savienības tiesību aktiem, jo īpaši uz pārtikas nekaitīguma tiesību aktiem.
                  
               
                     (12)
                  
                  
                     Komisija kopā ar CEN ir novērtējusi, vai CEN izstrādātie saskaņotie standarti EN 71-2:2020, EN 71-3:2019+A1:2021, EN 71-4:2020 un EN 71-13:2021 atbilst 2009. gada 9. jūlija pieprasījumam M/445. Šie četri saskaņotie standarti atbilst to aptvertajām prasībām, kuras noteiktas Direktīvā 2009/48/EK. Tāpēc ir lietderīgi Eiropas Savienības Oficiālajā Vēstnesī publicēt atsauces uz minētajiem standartiem.
                  
               
                     (13)
                  
                  
                     Saskaņotie standarti EN 71-2:2020, EN 71-3:2019+A1:2021, EN 71-4:2020 un EN 71-13:2021 attiecīgi aizstāj saskaņotos standartus EN 71-2:2011+A1:2014, EN 71-3:2019, EN 71-4:2013 un EN 71-13:2014. Tāpēc no Eiropas Savienības Oficiālā Vēstneša atsauces uz minētajiem standartiem ir jāatsauc. Lai rotaļlietu ražotājiem dotu pietiekami ilgu laiku produkcijas pielāgošanai pārskatītajām specifikācijām, kas iekļautas saskaņotajos standartos EN 71-2:2020, EN 71-3:2019+A1:2021, EN 71-4:2020 un EN 71-13:2021, atsauces uz saskaņotajiem standartiem EN 71-2:2011+A1:2014, EN 71-3:2019, EN 71-4:2013 un EN 71-13:2014 atsaukšana ir jāatliek.
                  
               
                     (14)
                  
                  
                     Skaidrības un vienkāršošanas labad un praktisku apsvērumu dēļ vienā tiesību aktā būtu jāpublicē pilnīgs saraksts ar atsaucēm uz saskaņotajiem standartiem, kas izstrādāti Direktīvas 2009/48/EK īstenošanas vajadzībām un atbilst prasībām, uz kurām tos paredzēts attiecināt. Atsauces uz saskaņotajiem standartiem, kas izstrādāti Direktīvas 2009/48/EK īstenošanas vajadzībām, pašlaik ir publicētas ar Komisijas Īstenošanas lēmumu (ES) 2021/867 un 2019/1728 (7). Tāpēc Īstenošanas lēmums (ES) 2021/867 ir jāaizstāj ar jaunu lēmumu.
                  
               
                     (15)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, tāda standarta ievērošana ļauj prezumēt atbilstību attiecīgajām Savienības saskaņošanas tiesību aktos noteiktajām pamatprasībām. Tādēļ šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Ar šo Eiropas Savienības Oficiālajā Vēstnesī publicē atsauces uz šā lēmuma I pielikumā norādītajiem saskaņotajiem rotaļlietu standartiem, kas izstrādāti Direktīvas 2009/48/EK īstenošanas vajadzībām.
         
         
            2. pants
            Īstenošanas lēmumu (ES) 2021/867 atceļ.
            Tomēr Īstenošanas lēmuma (ES) 2021/867 1. pantu turpina piemērot atsaucēm uz šā lēmuma II pielikumā norādītajiem saskaņotajiem rotaļlietu standartiem, kas izstrādāti Direktīvas 2009/48/EK īstenošanas vajadzībām, līdz minētajā pielikumā noteiktajiem datumiem.
            Turklāt Īstenošanas lēmuma (ES) 2019/1728 1. pantu turpina piemērot atsaucēm uz šā lēmuma III pielikumā norādītajiem saskaņotajiem rotaļlietu standartiem, kas izstrādāti Direktīvas 2009/48/EK īstenošanas vajadzībām, līdz minētajā pielikumā noteiktajiem datumiem.
         
         
            3. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2021. gada 15. novembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes Direktīva 2009/48/EK (2009. gada 18. jūnijs) par rotaļlietu drošumu. (OV L 170, 30.6.2009., 1. lpp.).
         
            (3)  2009. gada 9. jūlija vēstule M/445 par standartizācijas pieprasījumu, kas adresēta CEN un Cenelec saskaņā ar Direktīvu 2009/48/EK, ar ko pārskata Direktīvu 88/378/EEK par rotaļlietu drošumu.
         
            (4)  Komisijas Īstenošanas lēmums (ES) 2021/867 (2021. gada 28. maijs) par saskaņotajiem rotaļlietu standartiem, kas izstrādāti Eiropas Parlamenta un Padomes Direktīvas 2009/48/EK īstenošanas vajadzībām (OV L 190, 31.5.2021., 96. lpp.).
         
            (5)  Komisijas Direktīva (ES) 2019/1922 (2019. gada 18. novembris), ar ko nolūkā pielāgot zinātnes un tehnikas attīstībai attiecībā uz alumīniju groza Eiropas Parlamenta un Padomes Direktīvas 2009/48/EK par rotaļlietu drošumu II pielikuma III daļas 13. punktu (OV L 298, 19.11.2019., 5. lpp.).
         
            (6)  Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
         
            (7)  Komisijas Īstenošanas lēmums (ES) 2019/1728 (2019. gada 15. oktobris) par saskaņotajiem rotaļlietu standartiem, kas izstrādāti Eiropas Parlamenta un Padomes Direktīvas 2009/48/EK īstenošanas vajadzībām (OV L 263, 16.10.2019., 32. lpp.).
      
      
         
            I PIELIKUMS
            
                        Nr.
                     
                     
                        Atsauce uz standartu
                     
                  
                        1.
                     
                     
                        EN 71-1:2014+A1:2018
                        Rotaļlietu drošums. 1. daļa: Mehāniskās un fizikālās īpašības
                     
                  
                        2.
                     
                     
                        EN 71-2:2020
                        Rotaļlietu drošums. 2. daļa: Uzliesmojamība
                     
                  
                        3.
                     
                     
                        EN 71-3:2019+A1:2021
                        Rotaļlietu drošums. 3. daļa: Noteiktu elementu migrācija
                     
                  
                        4.
                     
                     
                        EN 71-4:2020
                        Rotaļlietu drošums. 4. daļa: Eksperimentu komplekti ķīmiskiem un līdzīgiem izmēģinājumiem
                     
                  
                        5.
                     
                     
                        EN 71-5:2015
                        Rotaļlietu drošums. 5. daļa: Ķīmiskās rotaļlietas (komplekti), izņemot eksperimentu komplektus
                     
                  
                        6.
                     
                     
                        EN 71-7:2014+A3:2020
                        Rotaļlietu drošums. 7. daļa: Pirkstiņkrāsas. Prasības un testa metodes
                     
                  
                        7.
                     
                     
                        EN 71-8:2018
                        Rotaļlietu drošums. 8. daļa: Aktīvās atpūtas rotaļlietas lietošanai mājās
                     
                  
                        8.
                     
                     
                        EN 71-12:2016
                        Rotaļlietu drošums. 12. daļa: N-nitrozamīni un N-nitrozējamās vielas
                        
                           Informatīva piezīme: robežvērtības, kas noteiktas 4.2. punkta 2. tabulas a) punktā standartā “EN 71-12:2016 Rotaļlietu drošums. 12. daļa: N-nitrozamīni un N-nitrozējamās vielas”, ir zemākas nekā Direktīvas 2009/48/EK II pielikuma III daļas 8. punktā noteiktās robežvērtības, kuras jāievēro. Konkrēti, šīs vērtības ir šādas:
                     
                  
                        Viela
                     
                     
                        Standarts EN 71-12:2016
                     
                     
                        Direktīva 2009/48/EK
                     
                  
                        N-nitrozamīni
                     
                     
                        0,01 mg/kg
                     
                     
                        0,05 mg/kg
                     
                  
                        N-nitrozējamās vielas
                     
                     
                        0,1 mg/kg
                     
                     
                        1 mg/kg
                     
                  
                        9.
                     
                     
                        EN 71-13:2021
                        Rotaļlietu drošums. 13. daļa: Ožas trenēšanas galda spēles, degustācijas galda spēles, kosmētikas komplekti un degustācijas komplekti
                     
                  
                        10.
                     
                     
                        EN 71-14:2018
                        Rotaļlietu drošums. 14. daļa: Mājas apstākļiem paredzētie batuti
                     
                  
                        11.
                     
                     
                        EN IEC 62115:2020
                        Elektriskās rotaļlietas. Drošība
                        EN IEC 62115:2020/A11:2020
                     
                  
      
      
         
            II PIELIKUMS
            
                        Nr.
                     
                     
                        Atsauce uz standartu
                     
                     
                        Atsaukšanas diena
                     
                  
                        1.
                     
                     
                        EN 71-2:2011+A1:2014
                        Rotaļlietu drošums. 2. daļa: Uzliesmojamība
                     
                     
                        2022. gada 15. maijs
                     
                  
                        2.
                     
                     
                        EN 71-3:2019
                        Rotaļlietu drošums. 3. daļa: Noteiktu elementu migrācija
                     
                     
                        2022. gada 15. maijs
                     
                  
                        3.
                     
                     
                        EN 71-4:2013
                        Rotaļlietu drošums. 4. daļa: Eksperimentu komplekti ķīmiskiem un līdzīgiem izmēģinājumiem
                     
                     
                        2022. gada 15. maijs
                     
                  
                        4.
                     
                     
                        EN 71-13:2014
                        Rotaļlietu drošums. 13. daļa: Ožas trenēšanas galda spēles, degustācijas galda spēles, kosmētikas komplekti un degustācijas komplekti
                     
                     
                        2022. gada 15. maijs
                     
                  
      
      
         
            III PIELIKUMS
            
                        Nr.
                     
                     
                        Atsauce uz standartu
                     
                     
                        Atsaukšanas diena
                     
                  
                        1.
                     
                     
                        EN 71-7:2014+A2:2018
                        Rotaļlietu drošums. 7. daļa: Pirkstiņkrāsas. Prasības un testa metodes
                        
                           Piezīme: attiecībā uz atļauto konservantu klimbazolu (ieraksts Nr. 22 šā standarta B pielikuma B.1. tabulā) atbilstības prezumpcija ir spēkā līdz maksimālajai pieļaujamajai koncentrācijai 0,2 % (nevis 0,5 %). Tā pamatā ir Patērētāju drošības zinātniskās komitejas (SCCS) “Atzinuma par klimbazolu (P64) ref. SCCS/1506/13 PAPILDINĀJUMS”, kas tika pieņemts pēc tam, kad standartu publicēja CEN.
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                     
                        2021. gada 28. novembris
                     
                  
                        2.
                     
                     
                        EN 71-12:2013
                        Rotaļlietu drošums. 12. daļa: N-nitrozamīni un N-nitrozējamās vielas
                     
                     
                        2021. gada 28. novembris
                     
                  
                        3.
                     
                     
                        EN 62115:2005
                        Elektriskās rotaļlietas. Drošums (IEC 62115:2003 (ar grozījumiem) + A1:2004)
                        EN 62115 :2005/A2:2011 (IEC 62115:2003/A2:2010 (ar grozījumiem)
                        EN 62115:2005/A2:2011/AC:2011
                        EN 62115:2005/A11:2012
                        EN 62115:2005/A11:2012/AC:2013
                        EN 62115:2005/A12:2015
                     
                     
                        2022. gada 21. februāris